КъыIихауэ пIэрэ?
Черкесск и къалэ судым хэплъэн щIидзащ Къэрэшей-Шэрджэсым егъэджэныгъэмрэ щIэныгъэмкIэ и министр Спиридонов Борис егъэщIылIа уголовнэ Iуэхум.
КъулыкъущIэшхуэр ягъэкъуаншэ УФ-м и Уголовнэ кодексым къыщыгъэлъэгъуа щIэпхъаджагъитIкIэ.
Министрыр яубыдащ ЕГЭ-р школыр къэзыухаитIым зэпэщу яригъэтыну къигъэгугъа адэ-анэхэм Iулъхьэ къащыIихым — ахэр къигъэгугъат экзамениплIым щыщу дэтхэнэми балл 70 хуэзэу Iуэхур зэфIигъэкIыну. Дэтхэнэ баллри сом мин и уасэт. Бадзэуэгъуэм и 7-м и пщыхьэщхьэм езым и автомобилым ису сом мин 560-рэ Iулъхьэу къыIихыу Спиридоновыр яубыдащ.
Iуэхум хэплъэн щIадзэн хуеящ фокIадэм и 27-м. АрщхьэкIэ Спиридоновым жиIащ зэрагъэкъуаншэм и копиер Iэрымыхьауэ (абы щыгъуэми, иратауэ Iэ щIидзат). Апхуэдэ щхьэусыгъуэкIэ ягъэIэпхъуащ Iуэхум щыхэплъэну пIалъэр.
Республикэм и Суд нэхъыщхьэм и пресс-секретарь Джанибеков Марат «РГ»-м и лэжьакIуэр щыгъуазэ зэрищIамкIэ, жэпуэгъуэм и 9-м Iуэхум хэплъэн щIадзащ.
— Спиридонов Борис ищIамкIэ зиумысыжакъым, — щIигъужащ Джанибековым. — Суд зэIущIэр аргуэру ягъэIэпхъуэн хуей хъуащ, щыхьэтхэр къызэремыкIуэлIам къыхэкIыу.
Спиридонов Борис щIэсщ зи Iуэху зэхагъэкIхэр щаIыгъыу Черкесск дэт лъэхъуэщым.
Ионовэ Ларисэ.
«Российская газета»
